**E marţi, iubite**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- E marţi şi totuşi nu sunt ceasuri rele,

De fapt n-avem ceasornice deloc,

Minutul stă ascuns în jaluzele

Când tu mă prinzi în joacă de mijloc.

Ştii râsul meu din zilele cu soare,

E marţi şi totuşi râd parc-ar fi joi,

Tu mă săruţi nebun de nerăbdare

Şi secundarul merge înapoi.

Ne-ntindem pe covor sorbind cafeaua,

Dorinţa în silabe o desparţi

Şi e atât de strâmtă canapeaua

Şi-s ceasuri dulci de dragoste-ntr-o marţi.

- Și dac-ar fi o altă zi, minune,

Nu s-ar schimba nimic, ar fi la fel,

Te-aș savura cu-aceeași pasiune

Că pielea ta miroase-a caramel.

Eu nu-s păgân, nu cred în superstiții,

Ador, iubito, zilele de marți,

Nu-s ceasuri rele, numai definiții,

Am dezlegare că e zi cu harți.

E incitant și râsul tău obraznic,

Ce dacă-i marți, nu vreau să pierd nimic,

E timpul scurt și dorul meu năpraznic,

Nici ochii tăi azi nu mă contrazic.

Liliana Trif Ioan Grigoraș